ಚಿಂಚೋಳಿ: 880 ವಿದ್ಯಾರ್ಥಿಗಳಿಗೆ ಐದೇ ಶೌಚಾಲಯ ಚಿಂಚೋಳಿ: ಗಡಿಗ್ರಾಮ ಕುಂಚಾವರಂನ ಸರ್ಕಾರಿ ಮಾದರಿ ಪ್ರಾಥಮಿಕ ಶಾಲೆಯ ಆವರಣದಲ್ಲಿ 5 ಶಾಲೆಗಳಿವೆ. ಇಲ್ಲಿ 880 ವಿದ್ಯಾರ್ಥಿಗಳು ಶಿಕ್ಷಣ ಪಡೆಯುತ್ತಿದ್ದು, ಇಷ್ಟೂ ವಿದ್ಯಾರ್ಥಿಗಳಿಗೆ ಇರುವುದು ಕೇವಲ 5 ಶೌಚಾಲಯಗಳು ಮಾತ್ರ. ಕನ್ನಡ, ತೆಲುಗು, ಇಂಗ್ಲಿಷ್, ಉರ್ದು ಮಾಧ್ಯಮ ಹಾಗೂ ಸಮಾಜ ಕಲ್ಯಾಣ ಇಲಾಖೆಯ ಡಾ.ಬಿ.ಆರ್.ಅಂಬೇಡ್ಕರ್ ವಸತಿ ಶಾಲೆಗಳು ಒಂದೇ ಸೂರಿನಲ್ಲಿ ನಡೆಯುತ್ತಿವೆ. ಕುಡಿಯುವ ನೀರು, ಕೊಠಡಿಗಳ ಕೊರತೆ, ಕಾಯಂ ಶಿಕ್ಷಕರ ಕೊರತೆಯಿಂದ ಇಲ್ಲಿನ ವಿದ್ಯಾರ್ಥಿಗಳು ಪರದಾಡುವಂತಾಗಿದೆ. ಮಾದರಿ ಪ್ರಾಥಮಿಕ ಶಾಲೆಯಲ್ಲಿ 561 ಮಕ್ಕಳಿಗೆ ಇಲ್ಲಿ ಕೇವಲ 2 ಶೌಚಾಲಯಗಳಿವೆ. ಇವು ಬಾಲಕಿಯರಿಗೆ ಮಾತ್ರ ಉಪಯೋಗಿಸಲಾಗುತ್ತಿದ್ದು, ಬಾಲಕರು ಬಯಲನ್ನೇ ನೆಚ್ಚಿಕೊಂಡಿದ್ದಾರೆ. ಒಟ್ಟು 26 ಕೊಠಡಿಗಳಿವೆ. ಇದರಲ್ಲಿ 4 ಕೊಠಡಿಗಳು ಉರುಳಿಸಿ ಮರು ನಿರ್ಮಿಸಬೇಕಿದೆ. ಇದರಲ್ಲಿ 7 ಕೊಠಡಿಗಳು ಅಂಬೇಡ್ಕರ್ ಮಾದರಿ ವಸತಿ ಶಾಲೆಗೆ ನೀಡಲಾಗಿದೆ. ಉಳಿದ 15 ಕೊಠಡಿಗಳು ನಾವು ಬಳಸುತ್ತಿದ್ದೇವೆ ಎಂದು ಮುಖ್ಯಶಿಕ್ಷಕ ಗೋಪಾಲ ಯಂಪಳ್ಳಿ ತಿಳಿಸಿದರು. ನಲಿ ಕಲಿ 1, 2, 3ನೇ ತರಗತಿ ಸೇರಿ ಒಂದೇ ಕೊಠಡಿಯಲ್ಲಿ ಗುಂಪು ಕಲಿಕೆ ವಿಧಾನದಲ್ಲಿ ಕಲಿಸಲಾಗುತ್ತದೆ. ಇದೇ ಮಾದರಿ ತೆಲುಗು ಮಾಧ್ಯಮಕ್ಕೂ ಅನ್ವಯಿಸಿದರೆ, ಇಂಗ್ಲಿಷ್ ಮಾಧ್ಯಮ ಮಾತ್ರ ಪ್ರತ್ಯೇಕವಾಗಿ ತರಗತಿ ಅನುಸಾರ ಮಕ್ಕಳಿಗೆ ಪಾಠ ಬೋಧಿಸಲಾಗುತ್ತಿದೆ. ತರಗತಿಗೆ ಒಬ್ಬರಂತೆ ಬೋಧಿಸಲು 20 ವಿಷಯ ಶಿಕ್ಷಕರ ಅವಶ್ಯಕತೆಯಿದೆ. ಇಲ್ಲಿ 15 ಪೂರ್ಣಾವಧಿ ಹಾಗೂ 5 ಅತಿ ಥಿಶಿಕ್ಷಕರಿದ್ದಾರೆ. ತೆಲುಗು ಮಾಧ್ಯಮದಲ್ಲಿ ಗಣಿತ, ಸಮಾಜ, ಇಂಗ್ಲಿಷ್ ವಿಷಯ ಬೋಧಿಸಲು ಕಾಯಂ ಶಿಕ್ಷಕರಿಲ್ಲ. ಇದೇ ಪ್ರಾಂಗಣದಲ್ಲಿ ಉರ್ದು ಮಾಧ್ಯಮ ಹಿರಿಯ ಪ್ರಾಥಮಿಕ ಶಾಲೆ ನಡೆಯುತ್ತಿದೆ. ಇಲ್ಲಿ 85 ಮಕ್ಕಳು ಅಭ್ಯಾಸ ಮಾಡುತ್ತಿದ್ದಾರೆ. ಇಲ್ಲಿ ಒಂದೇ ಶೌಚಾಲಯವಿದೆ. 8 ಕೊಠಡಿಗಳಿವೆ. ಐವರು ಶಿಕ್ಷಕರಿದ್ದಾರೆ ಎನ್ನುತ್ತಾರೆ ಮುಖ್ಯಶಿಕ್ಷಕ ಅಬ್ದುಲ್ ಸಲಾಂ. ಸಮಾಜ ಕಲ್ಯಾಣ ಇಲಾಖೆಯ ಡಾ.ಬಿ.ಆರ್. ಅಂಬೇಡ್ಕರ್ ವಸತಿ ಶಾಲೆ ನಡೆಯುತ್ತಿದೆ. ಇದಕ್ಕೆ ಸರ್ಕಾರಿ ಮಾದರಿ ಪ್ರಾಥಮಿಕ ಶಾಲೆಯ 7 ಕೊಠಡಿಗಳನ್ನು ನೀಡಲಾಗಿದೆ. 234 ಮಕ್ಕಳು 6ರಿಂದ 10ನೇ ತರಗತಿವರೆಗೆ ಅಭ್ಯಾಸ ಮಾಡುತ್ತಿದ್ದಾರೆ. ತರಗತಿ ಕೊಠಡಿಗಳೇ ರಾತ್ರಿ ವಸತಿಗೂ ಬಳಕೆಯಾಗುತ್ತಿವೆ. ಇವರಿಗೆ ಕೇವಲ 2 ಶೌಚಾಲಯಗಳಿವೆ. 201718ರಿಂದ ಶಾಲೆ ನಡೆಯುತ್ತಿದೆ. ಆದರೆ, ಇವರಿಗೆ ಪ್ರತ್ಯೇಕ ಕಟ್ಟಡ ಇನ್ನೂ ಮಂಜೂರಾಗಿಲ್ಲ. ಮಕ್ಕಳಿಗೆ ಗುಣ ಮಟ್ಟದ ಶಿಕ್ಷಣ ದೊರೆಯುತ್ತಿದೆ. ಆದರೆ ಅವರಿಗೆ ಸೌಲಭ್ಯ ಗಳಿಲ್ಲದಿರುವುದು ತೊಂದರೆಯಾಗಿದೆ. ಇಲ್ಲಿನ ಮಕ್ಕಳು ತಮ್ಮ ಬಟ್ಟೆ ಒಣಗಿಸುವುದಕ್ಕೂ ಜಾಗವಿಲ್ಲದಂತಾಗಿದ್ದು ಶಾಲೆಯ ಕಾರ್ಯಾಲಯದ ಎದುರುಗಡೆಯೇ ತಂತಿ ಕಟ್ಟಿ ಅವುಗಳ ಮೇಲೆ ಬಟ್ಟೆ ಒಣಗಿಸುತ್ತಿರುವುದು ಪ್ರಜಾವಾಣಿ ಪ್ರತಿನಿಧಿ ಶಾಲೆಗೆ ಭೇಟಿ ನೀಡಿದಾಗ ಕಂಡು ಬಂತು. ಜಿಲ್ಲಾಧಿಕಾರಿ ಗಮನಕ್ಕೂ ಬಾರದ ಸಮಸ್ಯೆ: ಜಿಲ್ಲಾಧಿಕಾರಿ ವಿ.ವಿ. ಜ್ಯೋತ್ಸ್ನಾ ಅವರು ಇದೇ ಶಾಲೆ ಆವರಣದಲ್ಲಿ ಕಳೆದ ವರ್ಷ ಜಿಲ್ಲಾಧಿಕಾರಿಗಳ ನಡೆ ಹಳ್ಳಿ ಕಡೆ ಕಾರ್ಯಕ್ರಮ ನಡೆಸಿದ್ದರು. ಶೌಚಾಲಯ ಕೊರತೆ ಮತ್ತು ಕುಡಿಯುವ ನೀರಿನ ಅಭಾವ ಗಮನಕ್ಕೆ ತಂದಿಲ್ಲ. ಮಕ್ಕಳಿಗೆ ದೈಹಿಕ ಶಿಕ್ಷಣ ಅತ್ಯಂತ ಅವಶ್ಯಕ. ಇದು ಮಕ್ಕಳ ಬೆಳವಣಿಗೆ ಜತೆಗೆ ಅವರಲ್ಲಿ ಶಿಸ್ತು ಮೂಡಿಸಲು ಉಪಯುಕ್ತ. ಆದರೆ ಇಲ್ಲಿ 10 ವರ್ಷಗಳಿಂದ ದೈಹಿಕ ಶಿಕ್ಷಣ ಶಿಕ್ಷಕರೇ ಇಲ್ಲ. ಬೇಗ ಭರ್ತಿ ಮಾಡಲು ಕ್ರಮ ಕೈಗೊಳ್ಳಬೇಕು. ಅಂಜಪ್ಪ ಸಂಕೇತ, ಅಧ್ಯಕ್ಷ, ಎಸ್ಡಿಎಂಸಿ, ಕುಂಚಾವರಂ ಒಂದೇ ಸೂರಿನಲ್ಲಿ 3 ಮಾಧ್ಯಮದ ಶಾಲೆ ನಡೆಯುತ್ತಿವೆ. ಒಬ್ಬರೇ ಮುಖ್ಯ ಶಿಕ್ಷಕರು ಶಾಲೆಯನ್ನು ನಡೆಸಿಕೊಂಡು ಹೋಗುವಂತಾಗಿದ್ದು, ವಿದ್ಯಾರ್ಥಿಗಳ ವಿದ್ಯಾಭ್ಯಾಸಕ್ಕೆ ತೀವ್ರ ತೊಂದರೆಯಾಗುತ್ತಿದೆ. ಗೋಪಾಲ ಯಂಪಳ್ಳಿ, ಮುಖ್ಯಶಿಕ್ಷಕ, ಸರ್ಕಾರಿ ಮಾದರಿ ಪ್ರಾಥಮಿಕ ಶಾಲೆ ನಮ್ಮ ಶಾಲೆಯ ಕಟ್ಟಡ ನಿರ್ಮಾಣಕ್ಕೆ 9 ಎಕರೆ ಜಮೀನು ಮಂಜೂರಾಗಿದೆ. ಆದರೆ ಇನ್ನೂ ಕಟ್ಟಡ ಮಂಜೂರಾಗಿಲ್ಲ ಇದರಿಂದ ಸರ್ಕಾರಿ ಮಾದರಿ ಶಾಲೆಯಲ್ಲಿಯೇ ನಡೆಸುತ್ತಿದ್ದೇವೆ. ಸಂಬಂಧಿಸಿದವರು ಇತ್ತ ಗಮನ ಹರಿಸಬೇಕು. ಕಪಿಲ ಚವ್ಹಾಣ, ಪ್ರಾಂಶುಪಾಲ, ಅಂಬೇಡ್ಕರ್ ವಸತಿ ಶಾಲೆ ಶೌಚಾಲಯಗಳ ಕೊರತೆಯಿಂದ ಮಕ್ಕಳಿಗೆ ತೊಂದರೆಯಾಗುತ್ತಿದೆ. ಅನಾರೋಗ್ಯ ಎದುರಾಗುವ ಮುನ್ನ ಸರ್ಕಾರ ಇಲ್ಲಿ ಇನ್ನೂ 10 ಶೌಚಾಲಯಗಳನ್ನು ನಿರ್ಮಿಸಬೇಕು. ಅನುಸೂಜಾ ರವಿ, ಗ್ರಾ.ಪಂ. ಸದಸ್ಯೆ ಕುಂಚಾವರಂ ಸರ್ಕಾರಿ ಪ್ರೌಢ ಶಾಲೆಯಲ್ಲಿ ಗಡಿ ಭಾಗದ ಮಕ್ಕಳ ಹಿತದೃಷ್ಟಿಯಿಂದ ಪಿಯು ಕಾಲೇಜು ಆರಂಭಿಸಬೇಕು. ಇದರಿಂದ ಶಾಲೆ ಬಿಡುವವರ ಸಂಖ್ಯೆ ಕಡಿಮೆಯಾಗಲಿದೆ. ನರಶಿಮ್ಲು ಕುಂಬಾರ, ಸ್ಥಳೀಯ ಮುಖಂಡ